23. schôdza NR SR - 10.deň - A. dopoludnia
Dátum: 2024-12-09
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

58. Ďakujem veľmi pekne. Vážení kolegovia, kolegyne, milí koaliční poslanci, vidím tu až dvoch poslancov za SMER a pravdepodobne je to aj tým, že je to veľmi nepríjemné najmä poslancom SMER-u a vládnym poslancom, keď sa hovorí o nehoráznych platoch premiéra Slovenskej republiky, o nehoráznych platoch podpredsedov vlády a ministrov vlády tejto Ficovej, ktorá teraz nastúpila v 14. roku svojho vládnutia. Už aj vlastní voliči SMER-u, HLAS-u, SNS keď počujú, že obídením zákona o rozpočtovej zodpovednosti si sami sebe premiér Fico, podpredsedovia vlády a ministri Ficovej vlády len tak zvýšili platy o 5 000 euro mesačne. Na jednej strane hovoria ľuďom, že treba konsolidovať, že verejné financie sú v rozvrate, že nemajú na to, aby zvýšili platy zdravotníkom, nie je na to, aby sa zvýšili platy učiteľom, nie je na to, aby sa zvýšili platy policajtom, hasičom, štátnym úradníkom, na to nie sú platy, na to nie sú peniaze. Toto, bohužiaľ, na to sa nedá nájsť, no skúšali sprava, zľava, Fico si dokonca aj zavolal kolegov z opozície na úrad vlády, aby mu poradili, kde tie peniaze nájsť. Pretože nie sú, nedá sa. Všelijak skúšali s tým Lacom Kamenickým sprava, zľava, pozerali do tej štátnej kasy, ale no nevyšlo, nevydalo. A tak by chceli, tak by chceli im pridať. Ale keď ide o ich platy, ajajajaj, jasné, tam už sa hlasuje vo veľkom, tam sa už stláčajú gombíčky, vtedy nie je problém nájsť 5 000 euro mesačne pre Fica. Keď sa bavíme o rentách pre generálneho prokurátora, mesačne 5 000 eur každý mesiac cink - cink - cink - cink. Keď sa bavíme o limuzínach, rentách, vtedy, čuduj sa svete, našli sa tie peniaze. No a teraz choďte po Slovensku, vážení koaliční poslanci, chcem tu privítať ďalšieho kolegu, dnes už tretieho zo SMER-u, dobrý deň, dúfam, že sa zapojíte do rozpravy, kolega. Chodíte po Slovensku a zrazu ako tým ľuďom to chcete vysvetliť, pán kolega? Ako to chcete vysvetliť tým ľuďom? Fico povie, že prd do Stromovky, že to je nič, tam dva milióny hore dole. Ale pre ľudí to nie je prd do Stromovky. Viete, čo by si ľudia na Slovensku mohli kúpiť za to, keby dostali každý mesiac 5 000 eur? Každý jeden mesiac? Niektorí by si možno aj mohli obnoviť možno svoje domy, niektorí by prvýkrát možno išli v živote na dovolenku, niektorí by si mohli vymeniť auto alebo opraviť to auto, mohli by konečne deťom svojim niečo kúpiť, ale vy proste, vy si idete ťažký papalášsky život, proste pre vás sú ľudia čísla, obyčajné čísla. A toto je na tom to najhoršie, že vy sa proste tvárite, že nič sa nedeje. A Fico ešte povedal, že hej, však on, on by si aj znížil, však on nemá s tým problém, ale však to je nič. To je nič. Ale veď aj o ten symbol ide, o tú symboliku ide. Ako sa tým ľuďom dokážete pozrieť do očí? Ja tomu nerozumiem. Ako sa dokážete pozrieť do očí ľuďom, ktorí ledva prežívajú v tých regiónoch? Nevedia, či majú utekať do zahraničia do roboty. Potom ešte v tom zahraničí si musia kupovať aj potraviny, lebo sú tam oveľa, oveľa lacnejšie ako u nás, alebo či sa majú sťahovať na západné Slovensko a predávať svoje domy, svoje obydlia. A vy proste si zvýšite len tak šmahnutím ruky, lebo sa rozhodnete, mesačne o 5 000 eur, to je podľa mňa také napľutie obyčajným ľuďom do tváre, že už nič horšie ste nemohli urobiť. Ale opäť prichádzame so zákonom, kde môžete ukázať, že máte svoje svedomie, že môžete ukázať ľuďom na Slovensku, že nie ste len bábky a stláčači tých tlačidiel, ktoré máte pred sebou. Že nie ste len ľudské schránky, ktorým Fico a spol. nakáže, toto rob, o jedenástej choď, stlač knoflíček, o piatej choď stlačiť knoflíček, ale že ste aj ľudia, ktorí máte nejaké svedomie, nejakú dôstojnosť. Niečo, čo keď vám ľudia povedia, že toto je nehoráznosť si zvyšovať takto platy o 5 000 euro, tak že sa postavíte a poviete dosť, žiadny prd do Stromovky, pán premiér. Veď to je nehoráznosť! Toto od vás očakávajú ľudia. A nie, že vy sa tvárite, že sa nič nedeje, a že sa vám to nejako prepečie. Vážení koaliční kolegovia, toto tričko, s týmto nadpisom, keď vy si neuvedomíte, čo ste urobili a čo robíte, tak toto tričko vám prehrá ďalšie voľby, kolegovia. A potom už bude neskoro, potom už bude neskoro. Teraz ešte máte šancu zahlasovať za tento zákon a keď nemáte odvahu za ten zákon zahlasovať, tak si spravte ten váš, to vaše divadielko o tom, že si predložíte takýto istý návrh sami. Ak nechcete hlasovať za tento návrh, urobte si ho sami v takom istom znení, my vám ho dávame, skopírujte si ho, keď neviete si ho napísať, CTRL C, CTRL V, napíšte tam svoje mená a predložte ho a ukážte ľuďom, že vy ste skutoční sociálni demokrati, že nie ste len táraji, gágaji a prďúsi, ako to hovoril minule jeden kolega v parlamente. No ukáže sa, že či máte na to odvahu, ukáže sa, lebo to hlasovanie vás vyzlečie donaha. Ukáže celému národu, aj vašim voličom, či máte nejakú hrdosť, či ste tí sociálni demokrati, lebo keď ste sociálni demokrati, tak by ste mali tým ľuďom ísť príkladom. Mali by ste im ukázať, že aspoň symbolicky chcete jednoducho im ukázať, že chcete aj vy šetriť na sebe, sami na sebe. Máte na to odvahu? Máte na to odvahu vystúpiť a povedať pán kolega, aký je váš názor na to, že Fico má o 5 000 eur zvýšený plat a obišiel tým zákon o rozpočtovej zodpovednosti ? Povedzte, vystúpte, povedzte, obhájte to. Povedzte tým ľuďom, že áno, ministri si zaslúžia, že treba takto obchádzať zákony, takto ako poslední šmejdi, takto to robia poslední šmejdi. Prídu k tým ľuďom, chudákom dôchodcom a predávajú im ten výrobok o 100-násobne drahšie a hovoria im, aký ten výrobok je super, a pritom vedia, že ich okrádajú. A pritom vedia, že keď odídu z toho bytu, ešte v ten deň ich okradnú o stovky, tisícky eur. Nebuďte tí šmejdi. Ukážte, že máte nejaké vlastné svedomie. Že jednoducho už toto je veľa, čo je veľa, to je veľa. Či čo už je veľa, to je málo, jak hovoril jeden pán v tej reportáži. Urobte to! Niekedy je až smiešne, keď si teraz predstavím, ako by ste sa postavili tomu Ficovi a povedali by ste mu, že pán Fico, viete čo, aleže tí ľudia, jednoducho, toto neni sociálna demokracia, toto je papalášizmus. No, tak sa ukáže, že či vôbec zareagujete a že či máte vôbec odvahu niečo k tomu povedať. Lebo toto, čo ste si dovolili voči ľuďom, na jednej strane hovoríte, že ste sociálni demokrati, na druhej strane Fico hovorí prd do Stromovky. Na tretej strane obchádzate zákon o rozpočtovej zodpovednosti a potom si chodíte medzi tých ľudí, pán poslanec Bartek normálne že ten gombík už si nevie zapnúť a teraz tam dáva tie gestá medzi tými babičkami a s karafiátmi tam lieta, ale však to, ľudia nie sú hlúpi. Dobre, možno pár ľudí, ktorí už sú vo vysokom veku, alebo už fakt si to nevedia možno predstaviť, tak týchto ešte možno opijete rožkom, keď im dáte ten karafiát, ale nie všetci ľudia na Slovensku sa dajú opiť rožkom, nie všetci ľudia sa dajú kúpiť za ten karafiát. Podľa mňa to, čo spravil Robert Fico so svojimi kolegami vo vláde, ministrami, je ten najväčší výsmech občanom Slovenskej republiky. Hovorí o šetrení, hovorí o tom, že jak treba šetriť a sami sebe, sami sebe nadelia takéto vysoké platy. Čiže ja vítam tento zákon, verím, že keď je vláda Slovenskej republiky podriadená Národnej rade, tak o platoch ministrov by mali rozhodovať poslanci Národnej rady. Poslanci, ktorí sú hrdí, ktorí majú svoje svedomie, ktorí sa neboja ozvať, ktorí dovolia si občas aj svojmu vládcovi povedať niečo, že niečo zlé je v tomto štáte, pán premiér. Alebo potom ste len bábky, prázdne schránky a nič iné ako stláčanie knoflíčkov sa od vás nedá očakávať. Takže som veľmi zvedavý, či sa k tomu postavíte chlapsky alebo tak ako dvaja kolegovia... (Prerušenie vystúpenia časomerom.)